CELEX: 32016D0107
Language: hr
Date: 2016-01-27 00:00:00
Title: Provedbena odluka Komisije (EU) 2016/107 оd 27. siječnja 2016. o neodobravanju cibutrina kao postojeće aktivne tvari za uporabu u biocidnim proizvodima za vrstu proizvoda 21 (Tekst značajan za EGP)

28.1.2016   
            
            
               HR
            
            
               Službeni list Europske unije
            
            
               L 21/81
            
         PROVEDBENA ODLUKA KOMISIJE (EU) 2016/107
   оd 27. siječnja 2016.
   o neodobravanju cibutrina kao postojeće aktivne tvari za uporabu u biocidnim proizvodima za vrstu proizvoda 21
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:
   
               (1)
            
            
               Delegiranom uredbom Komisije (EU) br. 1062/2014 (2) utvrđuje se popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom se popisu nalazi i cibutrin.
            
         
               (2)
            
            
               Cibutrin je ocijenjen u skladu s člankom 16. stavkom 2. Direktive 98/8/EZ Europskog parlamenta i Vijeća (3) za uporabu u vrsti proizvoda 21, proizvodi za suzbijanje obrastanja, kako je definirana u Prilogu V. toj Direktivi, koja odgovara vrsti proizvoda 21 kako je definirana u Prilogu V. Uredbi (EU) br. 528/2012.
            
         
               (3)
            
            
               Nizozemska je određena kao nadležno ocjenjivačko tijelo te je 7. travnja 2011. podnijela Komisiji izvješće o procjeni, zajedno sa svojim preporukama, u skladu s člankom 14. stavcima 4. i 6. Uredbe Komisije (EZ) br. 1451/2007 (4).
            
         
               (4)
            
            
               U skladu s člankom 7. stavkom 1. točkom (b) Delegirane uredbe (EU) br. 1062/2014, Odbor za biocidne proizvode 17. lipnja 2015. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela.
            
         
               (5)
            
            
               Prema tom mišljenju, ne može se očekivati da će biocidni proizvodi koji se upotrebljavaju za vrstu proizvoda 21 i sadržavaju cibutrin ispuniti uvjete predviđene člankom 5. Direktive 98/8/EZ. Na temelju scenarija ocijenjenih u okviru procjene rizika za okoliš utvrđeni su neprihvatljivi rizici.
            
         
               (6)
            
            
               Stoga nije primjereno odobriti uporabu cibutrina u biocidnim proizvodima za vrstu proizvoda 21.
            
         
               (7)
            
            
               Mjere predviđene ovom Odlukom u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Cibutrin (EZ br. 248-872-3, CAS br. 28159-98-0) se ne odobrava kao aktivna tvar za uporabu u biocidnim proizvodima za vrstu proizvoda 21.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 27. siječnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 167, 27.6.2012., str. 1.
   
   
      (2)  Delegirana uredba Komisije (EU) br. 1062/2014 od 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).
   
      (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
   
      (4)  Uredba Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (SL L 325, 11.12.2007., str. 3.).